CELEX: 32020D2219
Language: el
Date: 2020-12-22 00:00:00
Title: Εκτελεστική απόφαση (ΕΕ) 2020/2219 της Επιτροπής της 22ας Δεκεμβρίου 2020 σχετικά με την ισοδυναμία φυταρίων και πολλαπλασιαστικού υλικού κηπευτικών, εκτός των σπόρων προς σπορά, και πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, τα οποία παράγονται στο Ηνωμένο Βασίλειο [κοινοποιηθείσα υπό τον αριθμό C(2020) 9590] (Κείμενο που παρουσιάζει ενδιαφέρον για τον ΕΟΧ)

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 438/66
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2219 ΤΗΣ ΕΠΙΤΡΟΠΗΣ
         της 22ας Δεκεμβρίου 2020
         σχετικά με την ισοδυναμία φυταρίων και πολλαπλασιαστικού υλικού κηπευτικών, εκτός των σπόρων προς σπορά, και πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, τα οποία παράγονται στο Ηνωμένο Βασίλειο
         
            
               [κοινοποιηθείσα υπό τον αριθμό C(2020) 9590]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2008/72/ΕΚ του Συμβουλίου, της 15ης Ιουλίου 2008, για την εμπορία φυταρίων και πολλαπλασιαστικού υλικού κηπευτικών, εκτός των σπόρων προς σπορά (1), και ιδίως το άρθρο 16 παράγραφος 1,
         Έχοντας υπόψη την οδηγία 2008/90/ΕΚ του Συμβουλίου, της 29ης Σεπτεμβρίου 2008, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (2), και ιδίως το άρθρο 12 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η οδηγία 2008/72/ΕΚ θεσπίζει διατάξεις για την εμπορία εντός της Ένωσης πολλαπλασιαστικού υλικού κηπευτικών, εκτός των σπόρων προς σπορά.
                  
               
                     (2)
                  
                  
                     Η οδηγία 2008/90/ΕΚ θεσπίζει διατάξεις για την εμπορία στην Ένωση πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων.
                  
               
                     (3)
                  
                  
                     Το Ηνωμένο Βασίλειο έχει μεταφέρει και εφαρμόσει αποτελεσματικά τις εν λόγω οδηγίες.
                  
               
                     (4)
                  
                  
                     Το δίκαιο της Ένωσης, συμπεριλαμβανομένων των οδηγιών 2008/72/ΕΚ και 2008/90/ΕΚ, εφαρμόζεται στο Ηνωμένο Βασίλειο και εντός αυτού κατά τη διάρκεια μεταβατικής περιόδου που λήγει στις 31 Δεκεμβρίου 2020, σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (συμφωνία αποχώρησης), και ιδίως το άρθρο 126 και το άρθρο 127 παράγραφος 1.
                  
               
                     (5)
                  
                  
                     Ενόψει της λήξης της μεταβατικής περιόδου που προβλέπεται στη συμφωνία αποχώρησης, το Ηνωμένο Βασίλειο υπέβαλε στην Επιτροπή αίτηση για την αναγνώριση της ισοδυναμίας φυταρίων κηπευτικών και πολλαπλασιαστικού υλικού, εκτός των σπόρων προς σπορά, καθώς και για την αναγνώριση της ισοδυναμίας του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για παραγωγή φρούτων, τα οποία παράγονται στο Ηνωμένο Βασίλειο, με το αντίστοιχο υλικό που παράγεται στην Ένωση και συμμορφώνεται με τις οδηγίες 2008/72/ΕΚ και 2008/90/ΕΚ.
                  
               
                     (6)
                  
                  
                     Το Ηνωμένο Βασίλειο ενημέρωσε την Επιτροπή ότι η νομοθεσία του για τη μεταφορά των εν λόγω οδηγιών στο εθνικό δίκαιο δεν θα αλλάξει και θα συνεχίσει να εφαρμόζεται από την 1η Ιανουαρίου 2021.
                  
               
                     (7)
                  
                  
                     Η Επιτροπή εξέτασε τη σχετική νομοθεσία του Ηνωμένου Βασιλείου και κατέληξε στο συμπέρασμα ότι τα φυτάρια και το πολλαπλασιαστικό υλικό κηπευτικών, εκτός των σπόρων προς σπορά, που παράγονται στο Ηνωμένο Βασίλειο και συμμορφώνονται με την προαναφερθείσα νομοθεσία του Ηνωμένου Βασιλείου είναι ισοδύναμα με τα φυτάρια και το πολλαπλασιαστικό υλικό κηπευτικών που παράγονται στην Ένωση και συμμορφώνονται με την οδηγία 2008/72/ΕΚ, καθώς παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα χαρακτηριστικά, την υγεία των φυτών, το καλλιεργητικό υπόστρωμα, τη συσκευασία, τις ρυθμίσεις ελέγχου, τη σήμανση και τη σφράγιση, όπως και το αντίστοιχο υλικό που παράγεται στην Ένωση.
                  
               
                     (8)
                  
                  
                     Ως εκ τούτου, θα πρέπει να αποφασιστεί ότι τα φυτάρια και το πολλαπλασιαστικό υλικό κηπευτικών, εκτός των σπόρων προς σπορά, που παράγονται στο Ηνωμένο Βασίλειο είναι ισοδύναμα, από τις απόψεις αυτές, με τα φυτάρια και το πολλαπλασιαστικό υλικό κηπευτικών που παράγονται στην Ένωση και συμμορφώνονται με την οδηγία 2008/72/ΕΚ, υπό την προϋπόθεση ότι τα φυτάρια και το πολλαπλασιαστικό υλικό κηπευτικών που παράγονται στο Ηνωμένο Βασίλειο εξακολουθούν να συμμορφώνονται με την εν λόγω οδηγία και τις εκτελεστικές πράξεις της μετά τη λήξη της μεταβατικής περιόδου που προβλέπεται στη συμφωνία αποχώρησης.
                  
               
                     (9)
                  
                  
                     Η Επιτροπή εξέτασε τη σχετική νομοθεσία του Ηνωμένου Βασιλείου και κατέληξε στο συμπέρασμα ότι το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων και παράγονται στο Ηνωμένο Βασίλειο είναι ισοδύναμο με το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων και παράγονται στην Ένωση και συμμορφώνεται με την οδηγία 2008/90/ΕΚ, καθώς παρέχει τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα χαρακτηριστικά, την υγεία των φυτών, το καλλιεργητικό υπόστρωμα, τη συσκευασία, τις ρυθμίσεις ελέγχου, τη σήμανση και τη σφράγιση, όπως και το αντίστοιχο υλικό που παράγεται στην Ένωση σύμφωνα με την εν λόγω οδηγία.
                  
               
                     (10)
                  
                  
                     Ως εκ τούτου, θα πρέπει να αποφασιστεί ότι το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων και παράγονται στο Ηνωμένο Βασίλειο είναι ισοδύναμο με το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων και παράγονται στην Ένωση, σύμφωνα με την οδηγία 2008/90/ΕΚ, υπό την προϋπόθεση ότι το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων και παράγονται στο Ηνωμένο Βασίλειο εξακολουθεί να συμμορφώνεται με την εν λόγω οδηγία και τις εκτελεστικές πράξεις της μετά τη λήξη της μεταβατικής περιόδου που προβλέπεται στη συμφωνία αποχώρησης.
                  
               
                     (11)
                  
                  
                     Η παρούσα απόφαση δεν θίγει την εφαρμογή του δικαίου της Ένωσης ως προς το Ηνωμένο Βασίλειο και εντός αυτού όσον αφορά τη Βόρεια Ιρλανδία, σύμφωνα με το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου.
                  
               
                     (12)
                  
                  
                     Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, η παρούσα απόφαση θα πρέπει να εφαρμοστεί από την 1η Ιανουαρίου 2021.
                  
               
                     (13)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ισοδυναμία φυταρίων και πολλαπλασιαστικού υλικού κηπευτικών
            Τα φυτάρια και το πολλαπλασιαστικό υλικό κηπευτικών, εκτός των σπόρων προς σπορά, που παράγονται στο Ηνωμένο Βασίλειο (3)* είναι ισοδύναμα με τα φυτάρια και το πολλαπλασιαστικό υλικό κηπευτικών, εκτός των σπόρων προς σπορά, που παράγονται στην Ένωση και συμμορφώνονται με την οδηγία 2008/72/ΕΚ, καθώς παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα χαρακτηριστικά, την υγεία των φυτών, το καλλιεργητικό υπόστρωμα, τη συσκευασία, τις ρυθμίσεις επιθεώρησης, τη σήμανση και τη σφράγιση, υπό τον όρο ότι το εν λόγω υλικό που παράγεται στο Ηνωμένο Βασίλειο εξακολουθεί να συμμορφώνεται με την εν λόγω οδηγία και τις εκτελεστικές πράξεις της μετά τη λήξη της μεταβατικής περιόδου που προβλέπεται στη συμφωνία αποχώρησης.
         
         
            Άρθρο 2
            Ισοδυναμία πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για παραγωγή φρούτων
            Το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων το οποίο παράγεται στο Ηνωμένο Βασίλειο είναι ισοδύναμο με το πολλαπλασιαστικό υλικό οπωροφόρων φυτών και των οπωροφόρων δένδρων που προορίζονται για παραγωγή φρούτων το οποίο παράγεται στην Ένωση και συμμορφώνεται με την οδηγία 2008/90/ΕΚ, καθώς παρέχει τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα χαρακτηριστικά, την υγεία των φυτών, το καλλιεργητικό υπόστρωμα, τη συσκευασία, τις ρυθμίσεις επιθεώρησης, τη σήμανση και τη σφράγιση, υπό τον όρο ότι το εν λόγω υλικό που παράγεται στο Ηνωμένο Βασίλειο εξακολουθεί να συμμορφώνεται με την εν λόγω οδηγία και τις εκτελεστικές πράξεις της μετά τη λήξη της μεταβατικής περιόδου που προβλέπεται στη συμφωνία αποχώρησης.
         
         
            Άρθρο 3
            Ημερομηνία εφαρμογής
            Η παρούσα απόφαση εφαρμόζεται από την 1η Ιανουαρίου 2021.
         
         
            Άρθρο 4
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 22 Δεκεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 205 της 1.8.2008, σ. 28.
         
            (2)  ΕΕ L 267 της 8.10.2008, σ. 8.
         
            (3)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος άρθρου οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.